เงินบาทเปิดตลาด 31.03/05 บาท
ธนาคารกรุงเทพ รายงาน เงินบาทเปิดตลาดเช้านี้อยู่ที่ระดับ 31.03/05 ปรับตัวแข็งค่าตามภูมิภาค
27 ก.ย. 2554

ธนาคารกรุงเทพ รายงาน เงินบาทเปิดตลาดเช้านี้อยู่ที่ระดับ 31.03/05 ปรับตัวแข็งค่าตามภูมิภาค
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 31.03/05 บาท/ดอลลาร์ ปรับตัวแข็งค่าจากช่วงเย็นวานนี้ที่ระดับ 31.11/18 บาท/ดอลลาร์ โดยเคลื่อนไหวทิศทางเดียวกันกับค่าเงินในภูมิภาค หลังเงินยูโรกลับมาปรับตัวแข็งค่า
"(เงินบาท)กลับมาแข็งค่าตามภูมิภาค เนื่องจากยูโรแข็งค่า" นักบริหารเงิน กล่าว
โดยปัจจัยที่ตลาดจับตาดูยังคงเป็นเรื่องแนวทางการแก้ไขปัญหาหนี้เสียของยูโรโซนที่ยังไม่มีความชัดเจนเพิ่มเติมออกมา รวมถึงทิศทางการลงทุนในตลาดหุ้นบ้านเรา
สำหรับความเคลื่อนไหวของค่าเงินสกุลหลักต่างประเทศช่วงเช้านี้ เงินเยนอยู่ที่ระดับ 76.28/32 เยน/ดอลลาร์ ปรับตัวแข็งค่าเล็กน้อยจากระดับ 76.35 เยน/ดอลลาร์ ส่วนเงินยูโรอยู่ที่ระดับ 1.3505/3508 ดอลลาร์/ยูโร ปรับตัวแข็งค่าจากระดับ 1.3460 ดอลลาร์/ยูโร
นักบริหารเงิน คาดว่า เงินบาทจะเคลื่อนไหวตามภูมิภาค โดยประเมินกรอบไว้ระหว่าง 31.00-31.20 บาท/ดอลลาร์